Okresná prokuratúra Levice 
Šafárikova 7, 934 01 Levice 1 	

Sp. zn. : 2 Pv 622/12/4402	Levice, 31.10.2012
EEČ : 2-31-126-2012

U Z N E S E N I E

Trestná vec:	obvinený XXXXX  
Prečin:	Uvádzanie falšovaných, pozmenených a neoprávnene vyrobených peňazí a cenných papierov podľa § 271 odsek 2 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Levice
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX, XXXXX
          stíhanému pre prečin uvádzania falšovaných, pozmenených a neoprávnene vyrobených peňazí a cenných papierov podľa § 271 odsek 2 trestného zákona na tom skutkovom základe, že
	dňa 23.07.2012 v poobednajších hodinách v obci XXXXX pri miestnom cintoríne kúpil od neznámej osoby vibračnú vaničku v hodnote 50,-€, za ktorú platil bankovkou nominálnej hodnoty 200,-€, z ktorej mu bola vydaná 1ks bankovka nominálnej hodnoty    100,-€ a 1 ks bankovky nominálnej hodnoty 50,-€, pričom dňa 25.07.2012 v čase o 13.00 h v obci XXXXX, v lekárni pri výmene lekárskeho receptu za lieky chcel platiť touto bankovkou nominálnej hodnoty 50,€, kde ho lekárnik upozornil, že táto bankovka je falošná, následne na to XXXXX dňa 25.07.2012 o 18.00 h v obci XXXXX v rodinnom dome č. 139 kúpil 10 litrov vína od XXXXX za ktoré zaplatil bankovkou nominálnej hodnoty 50,-€ sériové číslo : X18314383988, o ktorej mal vedomosť, že je falošná a ktorej sa chcel týmto spôsobom zbaviť,

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
24 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
          Poverený príslušník Policajného zboru Okresného riaditeľstva Policajného zboru Odboru poriadkovej  polície Obvodného oddelenia v Tlmačoch, uznesením                       ČVS: ORP-984/TL-LV-2012 zo dňa 04.10.2012 podľa § 199 odsek 1 Trestného poriadku začal trestné stíhanie  a tým istým uznesením pod tou istou spisovou značkou súčasne podľa  § 206 odsek 1 Trestného poriadku vzniesol obvinenie XXXXX pre prečin  uvádzania falšovaných, pozmenených a neoprávnene vyrobených peňazí a cenných papierov podľa  § 271 odsek 2 Trestného zákona na tom skutkovom základe, ako je to uvedené vo výrokovej časti tohto uznesenia.
           Obvinený XXXXX vo svojej výpovedi uviedol, že v inkriminovaný deň po tom, čo mu lekárnik pri výbere liekov uviedol, že 50,€ bankovku nemôže prijať, že vyzerá falošná, tak rozmýšľal  nad tým, ako sa tejto falošnej bankovky zbaví. V tom mu napadlo, že zájde za známym XXXXX, u ktorého kúpi za túto bankovku víno. XXXXX za víno zaplatil 50,-€, pričom tento mu vydal naspäť 2 bankovky v hodnote 10,-€ a jednu v hodnote 20,-€. Záverom uviedol, že svoje konanie ľutuje a XXXXX nahradí 50,-€ ako spôsobenú škodu.
	Okrem vlastného priznania je zavinenie obvineného XXXXX preukázané výpoveďou XXXXX  / č.l. 13-14/a XXXXX  / č.l. 15-17/, ako aj odborným posudkom na falzifikát vydaným Národnou bankou Slovenska č. NCC-2012/2320
           Podľa § 271 odsek 2 Trestného zákona „ kto falšované alebo pozmenení, alebo neoprávnene vyrobené peniaze, ktorými mu bolo platené ako pravými dá do obehu, ako pravé, potrestá sa odňatím slobody až na dva roky„ .
          Podľa § 216 odsek 1 Trestného poriadku „ v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak
          a/ vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
          b/ nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a
          c/ vzhľadom na osobu obvineného s prihliadnutím na jeho doterajší život a na okolnosti prípadu možno takého rozhodnutie považovať za dostačujúce „ .
          Podľa § 216 odsek 2 Trestného poriadku „ v uznesení o podmienečnom zastavení trestného stíhania sa určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania „ .         
          Preskúmaním vyšetrovacieho spisu som zistil, že sú splnené všetky podmienky v zmysle ustanovenia § 216 odsek 1 písmeno a/, písmeno b/, písmeno c/ Trestného poriadku na podmienečné zastavenie trestného stíhania.
          Horná hranica trestu odňatia slobody pre prečin uvádzania falšovaných, pozmenených a neoprávnene vyrobených peňazí a cenných papierov podľa § 271 odsek 2 Trestného zákona je 2 roky. Obvinený XXXXX dal súhlas na podmienečné zastavenie trestného stíhania dňa 17.10.2012. Zároveň obvinený vyhlásil, že spáchal skutok, za ktorý je stíhaný, pričom nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne.
          Z posudkov a z odpisu z registra trestov na obvineného XXXXX vyplýva, že  nebol doposiaľ  súdne trestaný, v rámci priestupkového konania postihovaný nebol.          Vzhľadom na vyššie uvedené   skutočnosti, osobu obvineného, s prihliadnutím na jeho doterajší život  a na okolnosti prípadu, možno takéto rozhodnutie považovať za dostačujúce, a preto som rozhodol tak, ako je to uvedené vo výrokovej časti tohto uznesenia.
	Vzhľadom na všetky horeuvedené skutočnosti možno konštatovať, že v osobe obvineného XXXXX ide o páchateľa, ktorý sa dostal prvýkrát do rozporu s Trestným zákonom a spĺňa všetky podmienky pre podmienečné zastavenie trestného stíhania. Jeho protiprávne konanie je možno hodnotiť ako výnimku z bežného správania.
         Podľa  § 217 odsek 1 Trestného poriadku „ ak obvinený v priebehu  skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie „ .
           S poukazom na vyššie uvedené skutočnosti som rozhodol tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jozef Šedivý
prokurátor